ໜຸ່ມລາວຕັດສິນໃຈ ກັບຄືນເມືອຢູ່ ບ້ານເກີດເມືອງນອນ ຫລັງໃຊ້ ຊີວິດຢູ່ຕ່າງປະເທດ ຫລາຍປີ
ແສງແກ້ວ ຟຣິຈິດຕະວົງ ກັບຄືນເມືອຕັ້ງ ຖິ່ນຖານໃໝ່ ທີ່ວັງວຽງ ບ້ານເກີດເມືອງນອນ ພ້ອມກັບຊ່ວຍພັດທະນາ ວິທີການປູກຝັງ ເພື່ອສຸຂະພາບທີ່ດີຂຶ້ນ.
ລາຍການຊີວິດຊາວລາວໃນຕ່າງແດນຂອງວີໂອເອ ແລງມື້ນີ້ສະເໜີ ການສໍາພາດກັບ ແສງແກ້ວ ຟຣິຈິດຕະວົງ ໜຸ່ມລາວລູກບ້ານຫລານເມືອງວັງວຽງ ທີ່ໄດ້ອົບພະຍົບໄປຢູ່ ປະເທດການາດາ ຫລາຍປີ ແຕ່ແລ້ວກໍໄດ້ຕັດສິນໃຈຍ້າຍກັບຄືນເມືອຢູ່ບ້ານເກີດເມືອງ ນອນ ຊຶ່ງແສງແກ້ວ ຈະມາລົມສູ່ຟັງວ່າເປັນດ້ວຍເຫດໃດລາວຈຶ່ງໄດ້ຕັດສີນໃຈເຮັດແບບ ນັ້ນ ແລະເວລານີ້ລາວດໍາລົງຊີວິດແບບໃດ ຢູ່ປະເທດລາວນັ້ນ ເຊີນທ່ານຕິດຕາມຮັບ ຟັງຈາກ ກິ່ງສະຫວັນ ໄດ້ໃນອັນດັບຕໍ່ໄປ ເມືອງວັງວຽງ ຕັ້ງຢູ່ຫ່າງຈາກ ນະຄອນຫລວງວຽງຈັນ ໄປທາງທິດເໜືອປະມານຮ້ອຍ ກວ່າ ກິໂລແມດ ແລະ ໄຊ້ເວລາເດີນທາງໂດຍທາງລົດປະມານສອງຊົ່ວໂມງ ແຕ່ລະຍະ ທາງຈາກນະຄອນຫລວງວຽງຈັນ ເຂົ້າໄປສູ່ເມືອງວັງວຽງນັ້ນ ທ່ານຈະສັງເກດເຫັນຖະ ໜົນຫົນທາງປູຢາງໄປຕະຫລອດ ແຕ່ວ່າການສັນຈອນບໍ່ຫລາຍ ໃນທັງສອງຟາກທາງ ທ່ານຈະເຫັນທົ່ງນາ ປ່າໄມ້ອັນຂຽວງາມ ແລະໝູ່ບ້ານຂອງຊາວຊົນນະບົດທີ່ເຕັມໄປດ້ວຍ ຊີວິດການເປັນຢູ່ແບບທໍາມະຊາດ ພໍແຕ່ລົດແລ່ນເຂົ້າມາເຖີງ ຕົວເມືອງວັງວຽງ ທ່ານຈະ ເຫັນຕຶກ ຮ້ານຄ້າ ເຮືອນຫ້ອງແຖວ ແລະ ຮ້ານໄມ້ຢາຍໄປຕາມຖະນົນ ສີນຄ້າທີ່ຫ້ອຍ ແລະວາງຂາຍສ່ວນໃຫ່ຍເປັນເຄື່ອງແຫ້ງ ເຊັ່ນວ່າ: ປາແຫ້ງ, ປາແດກ, ສົ້ມໝູ, ຜັກສົດ, ປາສົດ, ສັດປ່າ, ເຄື່ອງໄຊ້ຕ່າງໆໃນບ້ານເຮືອນ ແລະຮ້ານອາຫານ ເມືອງວັງວຽງ ເປັນເມືອງທີ່ມີທໍາ ມະຊາດອັນສວຍສົດງົດງາມ ເໝືອນດັ່ງຮູບແຕ້ມ ທີ່ເທບພະ ເຈົ້າໄດ້ສ້າງເອົາໄວ້ ມີພູຜາສູງ ແຫລມຢາຍກັນໄປທົ່ວຂົງເຂດ ປົກຄຸມໄປດ້ວຍປ່າໄມ້ອັນຂຽວ ງາມ ທົ່ງນາທີ່ກ້ວາງໄປຈຸເຖິງ ຕີນພູ ມີໝອກຂາວກົ້ວປົກຄຸມ ຢູ່ຕາມຮອມພູ ເບິ່ງແລ້ວຊີວິດ ຄົນແລະສັດໃນຂົງເຂດນີ້ ແມ່ນ ເຕັມໄປແຕ່ຄວາມຮົ່ມເຢັນເປັນ ສຸກ ຢູ່ຕາມໝູ່ບ້ານມີດອກໄມ້ ປ່ານາໆຊະນິດ ບານເດຍລະດາດ ຕົ້ນພ້າວ ຕົ້ນຕານ ຕົ້ນໝາກທີ່ຢືນຢຽດສູູງ ສະແດງໃຫ້ ເຫັນເຖິງຄວາມອຸດົມສົມບູນ ແລະການດໍາລົງຊີວິດທີ່ມີມາແຕ່ຍາວນານ ໂດຍສະເພາະຢ່າງ ຍິ່ງ ສາຍນໍ້າຊອງ ທີ່ໄສເຢັນໄຫລຜ່ານໝູ່ບ້ານ ອັນເປັນໝາກຫົວໃຈຂອງຊາວວັງວຽງ ການ ດໍາລົງຊີວິດຂອງຊາວເມືອງວັງວຽງທີ່ມີມາແຕ່ດຶກດໍາບັນນັ້ນກໍຄື ການປະໂມງ ເຮັດໄຮ່ເຮັດ ນາ ເຮັດສວນ ແລະ ໂຮ່ເນື້ອ ທີ່ກ່າວມາທັງໝົດນີ້ມີຊີວິດຊີວາອັນແທ້ຈິງຊຶ່ງ ຂ້າພະເຈົ້າ ກິ່ງ ສະຫວັນ ຜູ້ລາຍງານຂ່າວນີ້ ໄດ້ໄປເຫັນເປັນພິຍານຫລັກຖານໃນປີ 2006 ແລະກໍດ້ວຍ ເຫດຜົນດັ່ງກ່າວມານີ້ ທ່ານແສງແກ້ວ ຟຣິຈິດຕະວົງ ຈຶ່ງໄດ້ຕັດສີນໃຈກັບຄືນເມືອຢູ່ບ້ານ ເກີດເມືອງນອນ ຫລັງຈາກທີ່ໄດ້ໄປໃຊ້ຊີວິດຢູ່ປະເທດການາດາ ເປັນເວລາຫລາຍປີ ຊຶ່ງ ລາວເລົ່າຄວາມເປັນມາໃຫ້ຟັງດັ່ງນີ້: ທ່ານແສງແກ້ວ ໄດ້ເຮັດວຽກຢູ່ໃນໂຮງງານ ຜລິດເຄື່ອງອາໄລລົດ ແຕ່ເຊົ້າຈົນເທົ້າຄໍ່າ ຫ້າຫາຫົກມື້ຕໍ່ອາທິດ ເປັນເວລາເຈັດປີ ຊີວິດການຫາເຊົ້າກີນຄໍ່າ ອັນຊໍ້າຊາກດັ່ງ ກ່າວນີ້ ເຮັດໃຫ້ແສງແກ້ວ ຄິດເຖິງທໍາມະ ຊາດ ແລະສິ່ງແວດລ້ອມ ທີ່ລາວໄດ້ໜີປະ ໄປນັ້ນຢູ່ສະເໝີ ເມື່ອຫລາຍໆປີຜ່ານມານີ້ ບັນດານັກທ່ອງທ່ຽວໄດ້ໄປພົບເຫັນທໍາມະຊາດອັນລີ້ລັບ ສວຍ ງາມຂອງເມືອງວັງວຽງ ທີ່ບໍ່ໄດ້ຖືກແຕະຕ້ອງຈາກໂລກພາຍນອກມາກ່ອນ ຜົນທີ່ຕາມມາ ກໍຄື ພວກນັກທອງທ່ຽວຕ່າງປະເທດທີ່ເປ້ຖົງ ພາກັນຫລັ່ງໄຫລ ເຂົ້າໄປຢ້ຽມຢາມຊື່ນຊົມ ກັບທໍາມະຊາດອັນສວຍງາມນັ້ນ ແລະມັນເລີ້ມເຮັດໃຫ້ຊີວິດການເປັນຢູ່ຂອງຊາວເມືອງວັງ ວຽງ ມີການປ່ຽນແປງ ແລະນໍາຜົນສະທ້ອນມາສູ່ທໍາມະຊາດ ສິ່ງແວດລ້ອມອັນງົດງາມ ພ້ອມທັງການດໍາລົງຊີວິດ ຊຶ່ງທ່ານແສງແກ້ວອະທິບາຍວ່າ: ໃນການກັບຄືນມາຕັ້ງຖີ່ນຖານໃໝ່ ຢູ່ບ້ານເກີດເມືອງນອນນັ້ນ ທ່ານ ແສງແກ້ວ ໄດ້ນໍາເອົາແນວຄິດ ຫລາຍໆຢ່າງມາປັບປຸງແລະພັດ ທະນາ ເພື່ອຊ່ວຍຊາວບ້ານຂອງ ທ່ານ ເປັນຕົ້ນວ່າ ສອນພາສາ ອັງກິດໃຫ້ເຂົາເຈົ້າ ໂດຍອາໄສ ນັກທອງທ່ຽວອາສາສະມັກມາ ຊ່ວຍສອນພວກເດັກນ້ອຍນັກ ຮຽນ ແລະສິ່ງທີ່ໜ້າສົນໃຈທີ່ ສຸດນັ້ນກໍຄື ທ່ານແສງແກ້ວ ຢາກແນະນໍາໃຫ້ຊາວບ້ານ ພະຍາຍາມໄຊ້ຢາຂ້າແມງໄມ້ແບບທໍາມະຊາດ ໃນການປູກຜັກປູກໝີ່ ທີ່ນໍາໃຊ້ໃນການປຸງ ແຕ່ງອາຫານເພື່ອສຸຂະພາບທີ່ດີຂຶ້ນ ສໍາລັບທັງຊາວບ້ານຊາວເມືອງ ແລະນັກທ່ອງທ່ຽວນໍາ ດັ່ງທີ່ທ່ານໄດ້ເລົ່າສູ່ຟັງດັ່ງນີ້: ທ່ານແສງແກ້ວມ້ວນທ້າຍການໃຫ້ສໍາພາດ ໂດຍຂໍສົ່ງຂ່າວຜ່ານມາທາງລາຍການວີໂອເອ ວ່າ ຖ້າຫາກທ່ານໃດມີໂອກາດໄດ້ກັບຄືນມາຢ້ຽມຢາມເມືອງລາວ ໂດຍສະເພາະ ເມືອງ ວັງວຽງແລ້ວ ທ່ານແສງແກ້ວ ຍິນດີຕ້ອນຮັບທຸກໆທ່ານ ແລະຕິດຕໍ່ໄດ້ທີ່: www atbobfrich@hotmail com